Misdaad is werklik niks nuuts nie | Netwerk24
Misdaad is werklik niks nuuts nie
Deur E.C. Botha, Kammapark 12 Julie 2018 00:00
’n Mens hoor dikwels hoe daar veroordelend gepraat word van die gevaarlike omstandighede waarin ons in Suid-Afrika leef met moorde, verkragtings, rooftogte en ’n legio ander misdade.
Dan wonder jy onwillekeurig hoe die omstandighede in ons mooi land só drasties kon verander het oor só ’n kort tydjie.
Dis asof die deure van ongeregtigheid oopgegaan en hebsug en gierigheid ’n lewenswyse geword het.
Oral klink vermanings op dat negatiwiteit nie die oplossing is nie en dat ons liewer op die positiewe moet fokus. Dit raak egter al moeiliker wanneer dit duidelik raak dat die skaal van positiewe aspekte geen invloed het op die omstandighede nie, en dat die opgelegde strawwe geensins as ’n afskrikmiddel dien nie.
Ek wil verskil van “kenners” wat beweer dat die doodstraf nie ’n afskrikmiddel is nie en dat geen bewyse bestaan dat die doodstraf ’n afname in halsmisdade tot gevolg het nie.
Dit is egter duidelik dat niks onder die son as “nuut” beskryf kan word nie.
In Lukas 10 word daar verwys na “die barmhartige Samaritaan” wat iemand gehelp het wat beroof was. En hoewel dit as ’n gelykenis opgeteken is, moet die blote verwysing daarna daarop dui dat sulke aanvalle wel plaasgevind het.
Al wesenlike verskil was dat daar 2 000 jaar gelede nie vuurwapens was wat in aanvalle gebruik is nie, en ook nie duursame elektroniese goedere wat gebuit en verkoop kon word nie.
Meer oor: My Stem | Misdaad